Publication: Magyar Közlöny
Issue: MK-2001-87 (Year: 2001, Number: 87)
Era: 1990-2004
Section: A 16/1994. (VII. 8.) MKM rendelet melléklete
Paragraph Index: 517

1. Népzeneelmélet és -történet A jelölt tudjon fejből legalább 250-250 magyar népdalt a régi stílusrétegekből és az új magyar népdalstílusból válogatva. Hangszerjátékosok esetében a követelmény 100 népdal és 100 hangszeres dallam. Ismerje a népdalstílusok jellemzőit. Tudjon a forma, a sorzáróhangok, a szótagszám és a hangkészlet alapján népdalt elemezni. Ismerje az alapvető népzenei szakkifejezéseket és tudja értelmezni azokat. Legyen képes a népzene szókincse és zenei nyelvtana alapján művészeti hitelű népzene megszólaltatására, „survival”-hatást keltő „revival”-tolmácsolásra. Legyen tisztában: — a népzene fogalmával, — a népzenekutatás történetével (magyar, kitekintéssel Európára), — a népzenegyűjtés céljával, a népzenei rendszerezés alapelveivel, — a népdalelemzés szempontjaival, — a magyar népzene stílusrétegződéseivel, legfontosabb műfajaival, — a hangszerek osztályozásával, a népi hangszerekkel, elterjedtségükkel és történetükkel, — a népzenei dialektusokkal, — a népzene és műzene kapcsolatával és egymásra hatásával, — a népzene és néptánc kapcsolatával. Ismerje: — a tánctípusok zenekíséretét, és — tudja alkalmazni a harmonizálás típusait a népzenei gyakorlatban, — az énekes és hangszeres népzene díszítőelemeit, előadásmódját, — az énekes népszokásokat, jeles napokat, — a népzene színpadi megszólaltatásának elveit, gyakorlatát, a feldolgozás készítésének szempontjait. A jelölt: — rendelkezzen alapvető néprajzi, népzenei és színpadi ismeretekkel, — tudjon elemi fokon népdalt és népi hangszeren játszott dallamot lejegyezni és elemezni.

Source: https://magyarkozlony.hu/hivatalos-lapok/da8281e967de8fc7b4b83cc806cfd07e2fbd7a07/dokumentumok/ec5c507b73da2ff006b46847cf08268ed0640a6c/letoltes